ขอสอบถามหน่อยนะคะลูก4ขวบมีอาการไอมาเป็นเดือนแล้วคะจะไอหนักเวลาตอนเย็นและกลางคืนคะ
สวัสดีค่ะ อาการไอเป็นๆ หายๆ มาเป็นเดือน โดยเฉพาะตอนเย็นและตอนกลางคืน หากไม่มีเสมหะ ไม่มีไข้ อาจเกิดจาก1. โรคหอบหืด อาการมักจะกำเริบขึ้นเมื่อโดนกระตุ้นจากสิ่งที่แพ้ เช่น เกสรดอกไม้ สะเก็ดผิวหนังสัตว์ ไรฝุ่น หรืออุณหภูมิอากาศที่เย็นก็ได้ หรือจากควัน บุหรี่ ฝุ่นละอองต่างๆ ซึ่งในบางรายอาจมีเฉพาะอาการไอแห้งๆได้ แต่ส่วนใหญ่มักมีอาการอื่นๆ ร่วมอีก เช่น หายใจลำบาก หายใจขัด แน่นหน้าอก หายใจมีเสียงดังวี๊ดๆ หอบเหนื่อย เป็นต้น2. โรคภูมิแพ้ ชนิดแพ้อากาศ (allergic rhinitis) คือมีการอักเสบบริเวณโพรงจมูก จากการแพ้ต่อสารก่อภูมิแพ้ต่างๆ แต่อาการมักจะมีน้ำมูกใสไหลร่วมด้วย และหากน้ำมูกไหลลงคอ ก็จะทำให้มีอาการไอได้ และอาจมีอาการคันตา คันรอบดวงตา คันจมูก เพดานปาก และลำคอเป็นประจำแต่หากน้องมีไข้ หรือไอมีเสมหะสีเขียวหรือเหลือง มีน้ำหนักตัวไม่ขึ้น เบื่ออาหาร ก็อาจเกิดจากสาเหตุอื่นๆ เช่น หลอดลมอักเสบ ปอดอักเสบจากโรคติดเชื้อต่างๆ รวมถึงวัณโรคปอด หรือปอดอักเสบจากโรคไม่ติดเชื้อ เป็นต้นแนะนำควรพาน้องไปพบกุมารแพทย์ เพื่อตรวจว่าเกิดจากสาเหตุใดค่ะ จะได้รับการรักษาให้ตรงกับโรคค่ะ ในเบื้องต้น ไม่ควรให้น้องดื่มน้ำเย็น น้ำแข็ง หรือของเย็นๆ โดยเฉพาะในเวลากลางคืน ไม่อาบน้ำเย็น ควรให้น้องใส่เสื้อผ้าที่อบอุ่น ไม่ให้น้องโดนลมจากพัดลมหรือแอร์โดยตรง พยายามรักษาความสะอาดในบ้าน ไม่ให้มีฝุ่นมาก และไม่ควรให้ใครมาสูบบุหรี่ในบ้านค่ะ เป็นต้น